DEĊIŻJONI TAL-KUMMISSJONI
tat-30 ta’ Novembru 2009
dwar id-dokument ta’ referenza msemmi fl-Artikolu 27(4) tad-Direttiva 2008/57/KE tal-Parlament Ewropew u tal-Kunsill dwar l-interoperabilità tas-sistema ferrovjarja fil-Komunità
(notifikata bid-dokument C(2009) 8680)
(Test b’rilevanza għaż-ŻEE)
(2009/965/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li l-kkunsidrat id-Direttiva 2008/57/KE (1) tal-Parlament Ewropew u tal-Kunsill tas-17 ta’ Ġunju 2008 dwar l-interoperabilità tas-sistema ferrovjarja fil-Komunità, u b’mod partikolari, l-Artikolu 27(4) tagħha,
Wara li kkunsidrat ir-rakkomandazzjoni tal-Aġenzija Ferrovjarja Ewropea (Nru ERA/REC/XA/01-2009) tas-17 ta’ April 2009,
Billi:
(1)
L-Artikolu 27(3) tad-Direttiva 2008/57/KE jirrikjedi lill-Aġenzija Ferrovjarja Ewropea tabbozza dokument ta’ referenza li jagħmel referenza għar-regoli nazzjonali kollha applikati minn Stati Membri biex jibdew jintużaw il-vetturi. Dan id-dokument għandu jkun fih ir-regoli nazzjonali ta’ kull Stat Membru għal kull parametru mniżżel fl-Anness VII għad-Direttiva 2008/57/KE u jispeċifika l-grupp imsemmi fl-Artikolu 2 ta’ dak l-Anness li għalih jgħoddu dawn ir-regoli. Dawn ir-regoli għandhom jinkludu dawk notifikati taħt l-Artikolu 17(3) tad-Direttiva 2008/57/KE, inklużi dawk notifikati wara l-adozzjoni ta’ TSIs (każijiet speċifiċi, punti miftuħa, derogi) u dawk notifikati taħt l-Artikolu 8 tad-Direttiva 2004/49/KE tal-Parlament Ewropew u tal-Kunsill (2). L-ewwel verżjoni tad-dokument ta’ referenza għandha tiġi preżentata lill-Kummissjoni mhux iżjed tard mill-1 ta’ Jannar 2010.
(2)
Sabiex ikunu jistgħu jsiru t-tqabbil u r-referenza minn dokument għal ieħor, fir-rigward ta’ parametru partikolari, bejn ir-rekwiżiti li hemm fit-TSIs u dawk li hemm fir-regoli nazzjonali, il-lista ta’ parametri li għandha tiġi vverifikata b’rabta mal-bidu tal-użu ta’ vetturi li ma jikkonformawx mat-TSI, għandha min-naħa l-waħda, tippreserva l-kompatibilità ma’, u tibni fuq ftehim eżistenti bbażat fuq ir-regoli nazzjonali, u min-naħa l-oħra, tirrifletti t-TSIs. Għaldaqstant hu neċessarju li l-lista ta’ parametri jkollha livell ta’ dettall li hu sinifikament ogħla minn dak li hu preżentament rifless fl-Artikolu 1 tal-Anness VII għad-Direttiva 2008/57/KE. Hu xieraq li tiġi adottata l-lista dettaljata stabbilita fl-Anness għal din id-Deċiżjoni bħala l-bażi għad-dokument ta’ referenza msemmi fl-Artikolu 27(4) tad-Direttiva 2008/57/KE.
(3)
Il-miżuri pprovduti f’din id-Deċiżjoni huma bbażati fuq l-opinjoni tal-Kumitat stabbiliti skont l-Artikolu 29(1) tad-Direttiva 2008/57/KE,
ADOTTAT DIN ID-DEĊIŻJONI:
Artikolu 1
Id-dokument ta’ referenza msemmi fl-Artikolu 27(4) tad-Direttiva 2008/57/KE għandu jitfassal fuq il-bażi ta’ lista ta’ parametri stabbilita fl-Anness għal din id-Deċiżjoni.
Għandu jkun fih ukoll, għal kull Stat Membru, xi informazzjoni bażika dwar il-kwadru legali nazzjonali applikabbli għall-bidu tal-użu ta’ vetturi ferrovjarji.
Artikolu 2
Din id-Deċiżjoni hi indirizzata lill-Istati Membri u lill-Aġenzija Ferrovjarja Ewropea, kif rappreżentata mid-Direttur Eżekuttiv tagħha.
Magħmul fi Brussell, it-30 ta’ Novembru 2009.